MUNKAVÉDELMI ISMERETEK

A MUNKAVÁLLALÓK OKTATÁSÁHOZ

Tisztelt Munkatársak!

A Munkáltató kötelezettsége, hogy meghatározott időközönként a munkavállalóit munkavédelmi oktatásban részesítse. A vonatkozó jogszabály lehetővé teszi, hogy Önt - figyelembe véve munkakörének veszélyességi fokát - e tájékoztató átadásával részesítsük munkavédelmi és baleseti oktatásban. Még a kevéssé veszélyesnek minősíthető munkahelyen is (pl.: iroda, teakonyha, közlekedőtér, stb.) előfordulhatnak balesetek. Ezek okainak felismerése révén jelentősen csökkenthető, sőt talán kizárható a baleset bekövetkezése.

1. Nézzük át munkahelyünk veszélyforrásait

- Munkaidőben, illetőleg munkahelyen szeszes italt fogyasztani tilos!

- A rendszeresített mentőládát jól látható, mindenki által ismert helyen kell tárolni, mindenkor feltöltött állapotban.

 - Kísérjük figyelemmel a nyílászáró szerkezetek (ajtók, ablakok) nyitott állapotban történt kirögzítését. Főleg nyári időszakban a nyitott ablakok huzat általi ki- és becsapódása üvegtörést idézhet elő, amely a környezetet - vagy a helyiségben lévő, vagy az utcán, udvaron közlekedő személyeket - veszélyezteti. (A kitámasztásra általában rögzítő kampók, rugós beépített lemezek szolgálnak, de bármiféle ékjellegű alaktartó anyag is alkalmas erre.)

 - Megtűrt - nem a konkrét munkához kapcsolódó - tevékenység a munkahelyeken a kávéfőzés, teafőzés. Talán furcsa, hogy a háztartási tevékenységekre is kitérünk, de az ilyen egyszerű "munka" is veszélyhelyzetek kialakulásához vezethet. Gondoljunk a kávéfőző ún. felrobbanására, a forró teavíz testfelületre ömlésére, egyéb forró felületek (pl.: rezsó) véletlen megérintésére.

- De előidézett balesetet már a szódásszifonból becsavarás közben kivágódó patron is. Ebből következik, hogy az említett, minimális figyelmet igénylő mindennapi elfoglaltság is, ha rossz, elhasználódott eszközökkel végzik, különösen ideiglenes kialakítású, nehezen megközelíthető és szűk helyen sok kellemetlen esemény előidézője lehet, ne becsüljük le az ebből fakadó veszélyeket, hisz a súlyos forrázásnak, égésnek, kivágódó alkatrészeknek még érzékszervi sérülés is lehet a következménye!

- Főleg a nem rendeltetésszerű - fegyelmezetlen - használat esetén, az ülőbútorok is előidézhetnek balesetet. Ne "hintázzunk" a székeken ülve, kerüljük, hogy két lábra állítva forduljunk oldalhelyzetbe. Egyensúlyi helyzetéből kibillenve a szék lába ilyenkor megcsúszhat. Ragaszkodjunk ahhoz - ha szükséges, vezetőink figyelmét is ráirányítva -, hogy stabil, jól csapolt és merevített székek álljanak rendelkezésre.

 - A munkahelyre saját tulajdonú elektromos eszközöket ne hozzunk be. (rezsót, hajszárítót, vízforralót, grillsütőt, elektromos hősugárzót, stb.) Szükséges megemlíteni, hogy időszakonként az elektromos kis készülékeket érintésvédelmi ellenőrzésnek kell alávetni. A magántulajdonú eszközök e vizsgálatból természetesen kiesnek, így ezeknél az áramütés veszélye fennállhat.

 - Az irodákban, a garázsokban általában központi fűtés van, de előfordulhat, hogy kiegészítő fűtést is alkalmazni kell. Fontos követelmény, hogy bármilyen fűtőberendezést csak olyan személy kezeljen (bekapcsolás, hőmérséklet állítás, stb.), aki a kezelési utasítás előírásait ismeri, azokat alkalmazni is tudja. 

Az ilyen készülékeket felügyelet nélkül üzemeltetni nem szabad! 

- Egyes munkatársak tevékenysége kiterjed a garázsok, a raktárak és építési munkahelyek területére is, tehát nem csak az irodai munka veszélyeivel kell számolniuk.

 - Azon személyek, akik vezető beosztásúak (mások munkáját irányítják, szervezik, ellenőrzik), kötelesek a munkavédelmi elírásoknak érvényt szerezni, azokat a munkavállalókkal betartatni.

(Ilyen előírások: rendeletek, szabványok, MVSZ, eseti előírások, stb.)

- A vezető beosztású munkavállalók az MVSZ-ben meghatározottak szerint kötelesek a munkavédelmi oktatások megtartásáról gondoskodni, azt dokumentálni, és munkavédelmi ellenőrzés alkalmával azokat bemutatni.

- Az MVSz-ben meghatározott vezetők időszakosan, szúrópróbaszerű alkoholszonda vizsgálatot kötelesek tartani. Amennyiben a szondavizsgálat alkoholos befolyásoltságot mutat ki, a munkavállalót a munkahelyről el kell távolítani.

2. Elektromos berendezések használata

 Fordítsunk figyelmet a helyiségben található fali dugaljak (konnektorok) állapotára.

A falból kilazult, mozgó szerelvény rövidzárlatot, felmelegedés vagy ívhúzás következtében tüzet okozhat, és az érintésvédelem hatástalanságát eredményezheti. 

- A fali dugaljba még ideiglenesen se helyezzünk be dugvilla nélküli készülék vezetékvégeit.

- A dugaljak és dugvillák ne legyenek sérültek (repedt, törött), mert az ilyen állapot a szerelvény szigetelését jelentősen gyengíti.

- A dugvillát a fali dugaljból ne a vezetéknél fogva húzzuk ki.

- Kerülni kell az elektromos készülékek használatánál a vizes, nedves kézzel való érintkezést.

- Általános előírás, hogy az elektromos szerelvényeket eltorlaszolni, eléjük rakodni nem szabad! Ez még a kapcsolókra is vonatkozik. Helytelen gyakorlat, amikor pl.: állványokkal, polcokkal építik be még a kapcsolók kezelőterét is, majd ezek elé rakodva, elfedik azokat. 

- Bármiféle, a szokásostól eltérő jelenség észlelése esetén (pl.: jellegzetes műanyag szag, égésszag, füst, kapcsoló vagy vezeték forrósodása, fényjelenség, stb.) a berendezést azonnal ki kell kapcsolni. A hibaelhárítást csak szakember végezheti!

- Egyszerű munkát - pl. égőcsere - nem szakember is elvégezhet. Arra azonban ügyelni kell, hogy műanyagfoglalatba csak kisebb teljesítményű (40 - max - 60 W-os) égőt helyezzünk, előzőleg kapcsoljuk ki a világítótestet. (Nagyobb teljesítményű égő a műanyagfoglalatot tartós használat esetén szétégeti.)

- Hosszabbítók, elosztók használatánál fontos, hogy az elektromos kábelt hogyan és hova helyezzük el. Szabálytalan azt a közlekedő útvonalon vezetni - botlásveszélyt előidézve -, vagy fűtőtesteken át elhelyezni. Általában is óvni kell azokat a mechanikai sérüléstől.

- Toldott vezetékű hosszabbítót ne használjunk.

3. Anyagmozgatás - anyagtárolás - közlekedés

- Ha anyagmozgatásról van szó, a legtöbb ember nagy súlyú, nehéz munkadarabok anyagmozgató géppel (targonca, daru, stb.) történő szállítására gondol. Pedig minden munkahely gyakori tevékenysége a kézi erővel végrehajtott anyagmozgatás is. Természetesen ennek a veszélyessége nem hasonlítható össze az ipari, kereskedelmi területeken fennálló baleseti eshetőségekkel, de az esetleges sérülés bekövetkezését az irodákban sem lehet számításon kívül hagyni. Többnyire a fő gondot a helyiségek zsúfoltsága, a felgyülemlett iratanyag tárolása, az egyes irodai gépek elhelyezése, mozgatása, a szekrények, polcok, szerelvények nehezen elérhetősége jelent.

A napi tevékenységük során kísérjék figyelemmel az alábbi jellegzetes baleseti veszélyforrásokat:

- A közlekedési utakat mindig hagyjuk szabadon. 

- Az asztalok, szekrények közti, sajnos mindig szűk közlekedőtérbe ne nyúljon be semmiféle botlásveszélyt előidéző anyag, tárgy. (A szekrényajtókat, asztalfiókokat ne hagyjuk nyitott vagy kihúzott állapotban.)

 - Az elektromos irodagépek, asztali lámpák, telefonok, hosszabbítók vezetékeit ne a közlekedőtérben helyezzük el. (A botlásveszély balesetet, a különféle eszközök asztalról lerántása pedig anyagi kárt is jelenthet!) 

- Iratanyagokat ne tároljunk földön, a szekrények tetején felhalmozva vagy a fűtőtesteken. 

- A szekrények, tárlóállványok magas polcainak megközelítésére használjunk rögzíthető egyágú, vagy lánchatárolóval ellátott kétágú, vagy irodai szétnyitható létrákat. Helytelen gyakorlat, amikor asztalra, székre, alsó polcra állva közelítjük meg a felső tárlóhelyeket.

- Bármilyen anyagot kell mozgatnunk, először győződjünk meg a mozgatásra kerülő anyag biztonságos megfogási lehetőségéről! (A becsomagolt anyag göngyölege széteshet rossz csomagolás következtében, kiálló pántok, szögek, pántszalagok elvághatják a kezet-) 

- Több balesetet idézett elő a - főleg kétszárnyú - csapóajtók, lengőajtók felületes kezelése.  (Az önműködően visszacsapódó ajtók közé az ujjak beszorulhatnak, hirtelen csapódás következtében fejsérülés történhet, az ablaküveg kitörhet. 

Használjuk a rajtuk lévő fogantyút, kilincset. 

- Különös figyelmet kell fordítani a megfelelő munkahelyi lábbeli használatára.  A női magas sarkú cipő a pasztázott, felmosott (nedves) parkett-, kő-, műanyag-burkolatú felületeken könnyebben megcsúszik, a töredezett lépcsőfelületek és a padozat burkolathibái miatti botlás, esés veszélye jelentősen megnő. 

- A lépcsőkön a papucsban való közlekedés nemcsak balesetveszélyes, hanem tiltott is! Ilyen esetekben a baleset nem minősíthető munkabalesetnek.

4. A munkabalesetekkel kapcsolatos tudnivalók

- A munkavédelemről szóló 1993. évi XCIII. törvényben foglaltak értelmében a munkabaleset az a baleset, amely a munkavállalót a szervezett munkavégzés során vagy azzal összefüggésben éri, annak helyétől és időpontjától és a munkavállaló (sérült) közrehatásának mértékétől függetlenül.

- A munkavégzéssel összefüggésben következik be a baleset, ha a munkavállalót a foglalkozás körében végzett munkához kapcsolódó közlekedés, anyagvételezés, anyagmozgatás, tisztálkodás, szervezett üzemi étkeztetés, foglalkozás-egészségügyi szolgáltatás és a munkáltató által nyújtott egyéb szolgáltatás igénybevétele során éri.

- Nem tekinthető munkavégzéssel összefüggésben bekövetkező balesetnek (munkabalesetnek) az a baleset, amely a sérültet a lakásáról (szállásáról) a munkahelyére, illetve a munkahelyéről a lakására (szállására) menet közben éri, kivéve, ha a baleset a munkáltató saját vagy bérelt járművével történt. 

- Az ilyen jellegű baleset, ha a baleset a munkába menet, vagy munkából jövet a legrövidebb úton következik be, úti balesetnek minősül és ilyen esetben is a baleseti táppénz 100 % - os.

- A sérült a balesetét köteles az őt irányító személynek haladéktalanul bejelenteni, ha a sérült a balesetét azonnal nem jelentette, ez nem zárja ki a baleset munka illetve úti eredetének megállapítását. A közvetlen munkahelyi vezető a tudomására jutott balesetet köteles továbbjelenteni a munkavédelmi megbízottnak, aki felveszi a Munkabaleseti vagy az Úti baleseti jegyzőkönyvet és megteszi a szükséges intézkedéseket.



Kártérítési anyagi felelősség:

- Az a munkavállaló, aki munka- és úti balesetből vagy foglalkozási megbetegedésből eredően keresőképtelenné vált, társadalombiztosítási baleseti ellátásként 100 %- s baleseti táppénzben részesül. Ez nem zárja ki - mármint a baleseti táppénz - a munkaviszonyon kívüli elmaradt egyéb jövedelem, valamint munkaviszonyon kívüli elmaradt olyan rendszeres jövedelem érvényesíthetőségét, mellyel összefüggésben táppénzkifizetésre nem kerül sor. 

A munkáltatói kártérítési kötelezettség fennállása esetén a munkavállaló dologi kárát is meg kell téríteni.     (pl. ruházat, egyéb használati tárgyak kárai, stb.)

Baleset esetén egyéb költségekre is vonatkozhat megtérítési kötelezettség, ha ezek a belesettel okozati összefüggésben állnak. (pl.: ápolási költség, stb. )

A kártérítési igény 3 év alatt elévül.

- Az, aki a sérülését szándékosan okozta vagy az orvosi segítség igénybevételével, illetve a baleset bejelentésével szándékosan késlekedett, sérülése alapján baleseti ellátásra nem jogosult. Ebből eredően a baleseti táppénz (100 % -os táppénz) részére nem jár.

Köszönjük a türelmüket, és balesetmentes munkaévet kívánunk. 

A munkavédelmi oktatásban rögzítetteket megismertem és tudomásul vettem.
Budapest, dátum-év-hó-nap







   munkavállaló neve, fölötte aláírni

